Bamiswa Phambi Komthethwandaba Ababotshwe Betshengisela koBulawayo 
Abanye balaba bantu bakhululwe ngemva kokuhlawula imali yesibambiso sebail, abaseleyo babikwa bezabaqhubeka belethwa emethewandaba ngoMvulo.
BULAWAYO — Abantu phose ikhulu ababosthwe koBulawayo betshengisela ngoLwesithathu, bamiswe phambi komthethwandaba ngoLwesihlanu bethonisiswa amacala ehlukeneyo. Abane kwabangamatshumi ayisificamunwe munye lambili- 92 bahlawuliswe ibail yamatshumi amane amadola-$40, besetheswa icala lokubangela udlakela, i-criminal nuisance. Igqwetha labo uMnunzana Tanaka Muganyi uthi abane laba bazaphenduka emthethwandaba mhlaka 21 yonale inyanga, kuthi abangamatshumi ayisificaminwe mibili lasificaminwe mibili-88, betheswa icala lokubangela udlakela betshengisela njalo phakathi kwabo kulabantwana abambalwa, omunye wabo obikwa etshaywe kabuhlungu ngamapholisa ngesikhathi bembopha. UMantshi, uNkosikazi Evelyn Mashavakure ukhulule abantwana ababili wabanikeza abazali babo kwathi oyedwa kakhululwanga ngoba umzali wakhe kakabonakali ngakhoke uvalelwe labanye abamelele ukumiswa phambi komthethwandaba mhlaka 21. Uqhubeke uMantshi ethi uzakwethula isinqumo phezu kwabanye abaseleyo, ukuthi bahlawule na loba hatshi, isibambiso sebail, ngoMvulo kulabo abangamatshumi ayisifica minwe mibili lanhlanu. Kukhulunywa ngebail, umtshutshisi, uMnunzana Taurai Hondo ubethi icala lodlakela elibhekane lababotshiweyo likhulu kakhulu ngakho bengavunyelwa ukuhlawula isibambiso sebail ngoba balakho ukulibalekela icala, kodwa amagqwetha ayisikhombisa ammela laba bantu, agoqela uLison Ncube, Jonathan Tsvangirai, uDumisani Dube and Muganyi, abasuka eZimbabwe Lawyers for Human Rights and leAbammeli Human Rights Lawyers bamlandulele bethi umuntu owetheswa icala umsulwa kuze kube lobufakazi obukhombisa ukuthi ulecala obumgceke. Ngakhoke acela ukuba bonke abantu bakhululwe ngebheyili. Abanye njalo abahlanu abalecala lokubangela udlakela NgoLwesithathu bamiswe phambi kukamantshi eWest Commonage bahlawuliswa ibheyili, yekhulu lamadola, abanye njalo ababili bahlawuliswa amatshumi amabili amadola kwathi owesihlanu kahlawuliswanga njalo bebemelwe ngu Ncube, Tsvangirai lo Muganyi. Bakhangelelwe ukuphindela emthethwandaba mhlaka 21 yonale inyanga.